A) INDICTIO CAPITULI GENERALIS sacri Ordinis Cisterciensis, anno Domini millesimo sexcentesimo quinquagesimo primo in Cistercio celebrandi. Nos, frater Claudius Vaussin, abbas Cistercii, sacrae theologiae in facultate Parisiensi doctor, Christianissimi Regis in supremo ducatu Burgundiae senatu primus Consiliarius, Cisterciensis Ordinis universi et quinque eius militiarum de Calatrava, de Alcantara, de Montesia, de Avis et de Christo, Caput ac Superior generalis, eiusdemque Capituli generalis plenaria fungentes auctoritate. Omnibus et singulis nobis in Christo charissimis confratribus Reverendis Abbatibus, Praesidibus Congregationum, Praelatis, Prioribus titularibus, Vicariis ac Procuratoribus generalibus, Syndicis provinciarum, Collegiorum dictarumque Militiarum Rectoribus Cisterciensis Ordinis nostri in Imperio, Regnis, Provinciis, Ducatibus, et aliis quibuscumque christiani orbis locis consistentibus, salutem in Auctore salutis. Cum primum sacri Cisterciensis Ordinis nostri generale regimen nostris (licet imparibus) humeris impositum, Divina sic disponente Providentia, suscepimus, de resumenda Capituli generalis celebratione propter multiplices temporum calamitates plurimis annis hactenus interrupta cogitavimus, sed continui bellorum tumultus, quibus tota fere Europa conflictari visa est, nos a nostro proposito executioni mandando avocarunt. Et quamvis nec dum hoc tempore sat desiderata rerum tranquillitate et pace generali (cuius spes affulget non modica) videamur perfrui ad primum nostrum generale Capitulum celebrandum, quia tamen ipsius celebrationem complures Praelati a nobis exquisierunt, ac diversa maximeque ardua in dies occurrunt negotia et difficultates, ob quas summopere veremur ne propter ulteriorem ipsius dilationem praefatus Ordo noster graviora in utroque statu dispendia patiatur, nisi vestris consiliis et auxiliis adiuvemur. Ideo praedicti nostri primi Capituli generalis celebrationem in nostro Cistercio, totius Ordinis capite, in ducatu Burgundiae et Cabilonensi dioecesi, anno Domini proximo millesimo sexcentesimo quinquagesimo primo, die octava mensis maii, feria nempe secunda post Dominicam in qua *Cantate* ad introitum missae dici consuevit, quartam post Pascha, vobis de consilio et assensu adm RR. quatuor primariorum nostrorum coabbatum indicendam et denuntiandam esse duximus, prout praesentium serie indicimus et denuntiamus. Quo in Capitulo de cultu divino devotius peragendo, de disciplina ascetica et regulari praxi promovenda, de morum reformatione introducenda, de disparitate rituum amovenda, de nostro Ordine pristino splendori restituendo, de privilegiis, iuribus et immunitatibus eiusdem tuendis et conservandis, ac denique de multiplicibus negotiis et difficultatibus, quae non nisi omnium nostrum sollicitudine et auctoritate dirimi ac terminari possunt, vobiscum agere et tractare intendimus. Quae licet omnia praesensque status Ordinis nostri ubique tot difficultatibus impliciti totque incommodis ac detrimentis afflicti vos omnes satis incitare debeant ut pro eiusdem salute procuranda celeriter et alacriter accedatis, ne tamen huic tam sancte operi absolvendo et perficiendo deesse velitis, vos paterno affectu rogamus et hortamur, et nihilominus vobis et cuilibet vestrum iurisiurandi quod Ordini nostro praestitistis, virtute scilicet obedientiae, nec non sub poenis in constitutione Benedicti Papae XII a successoribus ipsius Summis Pontificibus confirmata contentis aliisque mulctis arbitrio Capituli generalis infligendis praecipimus, quatinus legitimo infirmitatis cessante impedimento, in praefato nostro Cistercio die praedicta mensis maii octava anni millesimi sexcentesimi quinquagesimi primi, cum modesto et religioso comitatu compareatis, ut eadem die mane ipsum Capitulum generale inchoare et gravissimis ac perurgentibus eiusdem Ordinis negotiis, prudenti vestro consilio, prout operae pretium videbitur, consulere et providere valeamus. Volumus autem ut omnes personaliter comparentes, per se, vel in eventum legiti [legitimi] impedimenti, de quo quilibet eidem Capitulo fidem faciet, per Vicarios generales, vel Syndicos provinciarum, vel per procuratorem specialem, de monasteriorum utriusque sexus sibi subiectorum et commissorum, tam in spiritualibus quam in temporalibus statu, regimine et administratione, non solum generaliter sed etiam specialiter scripto idem Capitulum informare tenantur. Ne ulla vero ignorantiae causa praetendatur, mandamus universis nostris generalibus Vicariis, Congregationum Praesidibus, nostroque generali Procuratori in romana Curia, et aliis provinciarum Syndicis ac Promotoribus, ut praesentes nostrae Indictionis, citationis et convocationis litteras nulla interposita mora Reverendis Abbatibus, perpetuis, triennalibus, quadriennalibus, Praelatis ac Superioribus monasteriorum utriusque sexus cuiuscumque Congregationis, Regiminis, Filiationis, et Observantiae Cisterciensis Ordinis existant legitime significari et intimari procurent, suarumque significationum et intimationum fidem ab eisdem, aut ab officiariis eorum, si eos abesse contigerit, recipiant nobis et patribus in dicto Capitulo congregandis exhibendum. Et quia nonnulli forsan renuentes causari poterunt et obiicere viarum periculum, vel difficilem aditum, meatum, aut transitum per Galliam, praesentibus annecti iussimus Christianissimae Maiestatis regias litteras, per quas mandat suis officiariis regiis ut omnibus Ordinis nostri professoribus ad nostrum Cistercium accedentibus liberum iter, protectionem et tutelam praebeant contra quoscumque molestiam ac iniuriam, inferre volentes, vel ausos, Serenissimis etiam Dominis optimis et catholicis principibus vestris non ingratum fore confidimus, si pro tam salutari negotio reformationis Ordinis nostri, quam tantopere et toties pro sua regia pietate a nobis efflagitarunt, vestris Superioribus morem sine mora geratis. Iniungimus insuper praedictis Vicariis, Procuratoribus, Syndicis, ceterisque omnibus a Capitulo generali vel, eo non sedente, ab Antecessoribus nostris Cistercii Abbatibus, vel a nobis deputatis ad exigendas Ordinis nostri contributiones quotannis debitas, ut illas ab ultimae apochae seu schedulae solutionis cuiusque monasterii data usque ad praedictum proxime futurum Capitulum generale persolvi curent, deque receptis et acceptis summis pecuniarum pro dictis contributionibus solutis et infra dictum Capitulum generale solvendis, rationes ordinate digestas praedicto Capitulo generali fideliter exhibendas atque reddendas summasque residuas secum deferant pro expensis dicti Capituli generalis et pro aliis communibus Ordinis negotiis impendendas. Praecipimus porro ut in singulis Ordinis nostri utriusque sexus monasteriis praedicta die octava et sequentibus mensis maii, quibus idem Capitulum celebrabitur, missae de Spiritu Sancto, prout moris est, dicantur, et piae ad Deum preces, tam privatae quam publicae effundantur, ut divina gratia nobis omnibus in Dei nomine tum congregatis adsit in statuendis et ordinandis iis quae divinae Maiestati placita fuerint et nostro Ordini salutaria, qua de re Reverendi Vicarii nostri, aliique Visitatores et Praesides monebunt superiores et personas regulares monasteriorum suae curae subditorum. Prohibemus vero sub poenis arbitrio Capituli generalis et nostro infligendis ne praeter praedictos Reverendos Patres Abbates, perpetuos, triennales, quadriennales, Praesides Congregationum, Patres regiminis, Praelatos, Vicarios, et Procuratores generales, Priores titulares, Syndicos provinciales, Collegiorum et dictarum Militiarum Rectores, exceptis etiam doctoribus Parisiensibus, Salmanticensibus, Lovaniensibus, Germanicis, et Prioribus claustralibus monasteriorum commendatorum, qui sine incommodo communitatis venire voluerint, ulli alii sub quocumque praetextu non vocati aut citati sine gravissimo negotio et facultate Superiorum ad praedictum nostrum Cistercium tempore dicti Capituli generalis accedere praesumant. Et quoniam praesentium originale ad singulos deferri nequit, volumus ut eiusdem transumptis [transsumptis] per aliquem ex Reverendis nostris coabbatibus, Congregationem Praesidibus, Vicariis generalibus, et Syndicis provincialibus, aut per nostrum generale Procuratorem in romana Curia, aut per nostrum secretarium ordinarium subscriptis, eadem fides quam ipsarum originali adhibentur. — Datum Cistercii sub nostra subscriptione, maioris nostri sigilli appensione, et nostri secretarii ordinarii chirographo, die vicesima mensis maii, anno Domini millesimo sexcentesimo quinquagesimo. Frater Claudius Vaussin, Abbas Cistercii, generalis totius Ordinis Cisterciensis. Locus sigilli. fr. Ioannes Bougeret, secretarius. * * * Anno Domini millesimo sexcentesimo quinquagesimo primo, die 8 maii et sequentibus haec statuta sunt in Capitulo generali Cisctercii [Cistercii] celebrato. B) ORDINATIO CAPITULI GENERALIS *Diffinitores* : Rmus D. N. (de **Cistercio**) s. th. d., R. D. de Lucella, D. de Tribus regibus, D. de Carmeia, D. de Villa nova, monasteriorum abbates. Adm R. D. de **Firmitate**, s. th. d., D. de Ebrach, D. de Parisio, D. de Monte Sanctae Mariae, D. de Columba, monasteriorum abbates. Adm R. D. de **Claravalle**, s. th. d., D. de Sancto Benedicto, D. de Barbereio, D. de Candelio, D. de Aula regia, monasteriorum abbates. Loco adm R. D. de **Pontigniaco** D. de Bellobecco, D. de Sancto Sulpitio, D. de Strata, D. de Castellione, D. de Fonte Guillelmi, monasteriorum abbates. Loco adm R. D. de **Morimundo** D. de Sancta Cruce in Austria, D. de Petris, D. de Claroloco, D. de Rauda, D. de Valledulci, monasteriorum abbates. *Confessarii* : D. Bernoul prior Pontigniaci, D. prior de Bolbona, D. Gastonius Puteanus, s. th. d. *Magistri caeremoniarum* : Adm. R. D. de Claravalle, D. prior et supprior Cistercii. *Auditores computationum* : D. de Bona aqua, D. de Stella, D. Ruffier, D. Iamin, s. th. doctores. *Contractuum examinatores* : D. de Fulcardimonte, D. de Charitate ad Lesinas, D. Lhoste prior de Faesia, et D. Iestard prior de Sacracella, s. th. doctores. *Notarii abbates* : De Roseriis, D. de Stamedio, monasteriorum abbates. *Promotores causarum* : D. Franciscus Du Chemin, prior Cistercii, D. Ioannes Tedenat, s. th. doctores. *Receptores excusationum* : D. prior de Sancto Lazaro, D. Grezel prior de Ardorello. *Notarii ad pedes* : D. Ioannes Bougeret, secretarius Rmi D. N., Ioannes Malgoirez, s. th. d. *Portarii diffinitionii* : D. Marcassus abbas designatus de Villa longa et D. Ioseph Brechiller prior de Firmitate. * * * ORATIONES 1.  Pro SS. Domino N. D. Innocentio, Divina Providentia Papa X, necnon … *etc.* 2.  Praeterea pro serenissimo… Ferdinando D. G. Romanorum Imperatore semper augusto, necnon pro christianissimo D. N. Ludovico XIV Francorum et Navarrae rege, ac pro inclyto rege Philippo IV Hispaniarum rege… *etc.* 3.  Similiter pro R. D. Tristando de Bizet … *etc.* 4.  Insuper pro burgensibus … *etc.* 5.  Pro pace etiam … *etc.* 6.  Postremo pro felicis … *etc.* DIFFINITIO DE ANTIQUO DEBITO 7.  Nos, frater Claudius Vaussin, abbas Cistercii … *etc. ut in annis praecedentibus*. DIFFINITIONES GENERALES 8.  Ad extinguendam veterum litium memoriam, et stabiliendam perpetuam inter filios obedientiae pacem, requirentibus Promotoribus, lectum publicatum et cum debita reverentia susceptum fuit *Breve* felicis vitae Innocentii X Summi Pontificicis [Pontificis], cuius tenor sequitur et est talis : INNOCENTIUS PP. X. Ad perpetuam rei memoriam. Salvatoris et Domini nostri Iesu Christi, qui charitas est et Deus pacis vices, meritis licet imparibus, gerentes in terris, sinceram animorum concordiam inter Christi fideles quoslibet, praesertim Altissimo sub suavi religionis iugo famulantes confovere studemus, et quae pro sopiendis litibus, et controversiis inter eos ortis facta fuerunt, ne in recidivae contentionis scrupulum relabantur, libenter Apostolicae confirmationis robore communimus, prout conspicimus in Domino salubriter expedire. Cum itaque vertentibus alias inter dilectos filios abbates et monachos, seu communis observantiae ex una, ac Vicarium generalem et abbates monachosque strictae observantiae, seu abstinentes nuncupatos Ordinis Cisterciensis partibus altera, quibusdam controversiis circa reformationem dicti Ordinis, iudices desuper a Sede Apostolica delegati per suam diffinitivam sententiam inter alia, ut asseritur, praedictis antiquis seu communis observantiae monachis, vocem activam dumtaxat in electionibus abbatum Cistercii, capitis eiusdem Ordinis, Cabilonensis dioecesis, competere decreverint, ac quaedam circa esum carnium in eodem Ordine a centum et amplius annis, etiam ex privilegio Apostolico receptum, ac etiam circa receptionem novitiorum immutaverint et propterea praedictorum antiquorum, seu communis observantiae monachorum, se inde gravatos praetendentium nomine, habito ad Nos recursu, negotioque nonnullis S. R. E. Cardinalibus et romanae Curiae praelatis per Nos commisso, tandem dilectus filius Attilius Petra Sancta, abbas monasterii Sanctae Crucis in Hierusalem de Urbe dicti Ordinis, ab utraque parte procurator specialiter pro componendo iuxta mentem et voluntatem nostram negotio huiusmodi, acquieverit resolutioni seu determinationi per Cardinales praedictos in eodem negotio factae ; videlicet quod circa electionem abbatis generalis, aliorumque abbatum, et officialium dicti Ordinis, ac esum carnium, et receptionem novitiorum servetur, prout ante sententiam per dictos iudices latam, iuxta eiusdem Ordinis constitutiones etiam Apostolicas servabatur. Nos inviolabili resolutionis seu determinationis huiusmodi, per dictum Attilium nomine ambarum partium acceptatae, firmitati, quantum cum Domino possumus, consulere volentes, et singulares dictorum monachorum personas a quibusvis excommunicationis, suspensionis et interdicti, aliisque ecclesiasticis sententiis, censuris et poenis a iure vel ab homine quavis occasione vel causa latis, si quibus quomodolibet innodatae existunt, ad effectum praesentium dumtaxat consequendum, harum serie absolventes, et absolutas fore censentes ; supplicationibus dicti Attilii Nobis desuper humiliter porrectis inclinati, resolutionem seu determinationem praedictam, Apostolica auctoritate tenore praesentium perpetuo approbamus et confirmamus, ac illi inviolabilis Apostolicae firmitatis robur adiicimus, omnesque et singulos tam iuris quam facti defectus, si qui desuper quomodolibet intervenerint, supplemus, ac ab utraque dictarum partium perpetuo inviolabiliter observari mandamus, sicque et non aliter in praemissis, per quoscumque iudices ordinarios et delegatos, etiam causarum palatii Apostolici Auditores, ac eiusdem S. R. E. Cardinales et de latere Legatos, iudicari et diffiniri debere, irritumque et inane quidquid secus super his a quoquam quavis auctoritate scienter vel ignoranter contigerit attentari, decernimus. Non obstante quacumque litis pendentia, ac Apostolicis et in universalibus provincialibusque et synodalibus conciliis editis, generalibus vel specialibus constitutionibus et ordinationibus, necnon dicti Ordinis, etiam iuramento, confirmatione Apostolica vel quavis firmitate alia roboratis, statutis et consuetudinibus, privilegiis quoque indultis, et litteris Apostolicis in contrarium praemissorum quomodolibet concessis, confirmatis et innovatis. Quibus omnibus et singulis illorum tenores praesentibus pro plene et sufficienter expressis habentes, illis alias in suo robore permansuris, ad effectum praemissorum specialiter et expresse derogamus, ceterisque contrariis quibuscumque. — Datum Romae apud S. Mariam Maiorem sub annulo Piscatoris, die prima februarii M. DC. XXXXVII. Pontificatus nostri anno tertio. Sic signatum : M. A. Maraldus, cum appositione annuli Piscatoris in cera rubea. 9.  Strictiorem observantiam (excepta sola a carnibus abstinentia, cum legitimis usibus a Summis Pontificibus et Capitulis generalibus legitime introductis) omnes in posterum ita amplectantur, ut quicumque extra casum necessitatis singularis, praeter esum carnium ab Ordine virtute privilegiorum concessum, et alios usus legitimos, a Summis Pontificibus, et Capitulis generalibus legitime, ut praefatum est, introductos, dispensationem aliam usurpare tentaverit ; hoc ipso veniat iure stabilitatis suae privandus, et de facto sit transmittendus, si eiusmodi observantiae progressum, vel verbis vel exemplis impedire, ter monitus non desierit. 10.  Abusum electionum in postulationibus, ambitionibus, appellationibus et oppositionibus, maxime coram laicis iudicibus, ferre non valens Capitulum generale districte prohibet omnibus eligentibus omnem in posterum postulationem et ambitum, sub poena nullitatis electionum, et privationis vocis activae et passivae, pro prima vice in eligentes, et vim excommunicationis Palmarum renovando, declarat et decernit Capitulum generale, eos in excommunicationem latae sententiae incidisse, quicumque processum superiorum in electionibus, sicut et in visitationibus impedierint. Similiter eos poenis iuris et Ordinis plectendos statuit Capitulum generale qui ex publicatione scrutinii, praetenderint sibi ius acquisitum in electionibus, in quibus electi non fuerint, ex eo quod alter electus suffragiorum pluralitate vicerit. Declarat autem Capitulum generale non esse postulationem, sed veram electionem, cum aliquis in sacro nostro Ordine ex eodem toto Ordine, etiam si non sit de gremio monasterii, assumitur ad gradus et dignitates ; dummodo aliunde sit idoneus et habeat omnia requisita a iure, et statutis Cisterciensibus. 11.  Novitiatus in singulis provinciis instituantur, sicut in Cistercio, et quatuor primis Firmitate, Pontigniaco, Claravalle et Morimundo, in quibus novitii sufficientis aetatis, hoc est quindecim annorum, et sufficientis litteraturae, hoc est grammaticalibus sufficienter intructi [instructi], post aliqualem in habitu saeculari probationem, in propriis domibus factam, cum sufficienti pensione, a Vicariis pro ratione locorum determinanda, recipiantur et in iis vestiantur et probentur, et a probato magistro in strictiori observantia ita educentur, ut excepta sola a carnibus abstinentia, virtute privilegiorum et decretorum Capituli generalis concessa, ad omnia sanctae regulae capita prout a Summis etiam Pontificibus et Capitulis generalibus determinata sunt, sese toto vitae decursu teneri intelligant nunquam relaxandos. 12.  Seminaria simili ratione in singulis provinciis, ad pietatis et religionis excolendae opus erigantur, sicut in Cistercio, et quatuor primis, in quibus noviter professi cum pensione sufficienti a Vicariis similiter taxanda, recipiantur, et ad perfectionem sanctae regulae et Cisterciensis instituti praxi acquirenda ita erudiantur, ut quicumque vel ad studia vel ad ordines, sive etiam ad officia, aut gradus aut dignitates, in posterum assumendus erit, ex iis solis assumi valeat, qui post factam eiusmodi erectionem, saltem exercitiis spiritualibus in praefatis seminariis exerciti fuerint, et probae vitae et sufficientiae testimonia dederint, super quibus testimoniis non perperam dandis, conscientias praefatorum Vicariorum et seminariorum praefectorum, onerat Capitulum generale. 13.  Similiter et collegia et studia, tam erecta quam erigenda, ad praxim regularis observantiae, et officii divini celebrationem, iuxta locorum commoditatem, et personarum numerum, ita teneantur, ut sese conforment praxi collegii S. Bernardi Parisiensis. Quod si in praefatis seminariis non vigeat observantia regularis, ad has leges nullus tenebitur. In eodem autem monasterio aut loco Ordinis, poterunt simul stare novitiatus et seminarium pietatis et studiorum, si modo amplitudo loci, capacitas praefectorum et observantia loci permittant. 14.  Ad uniformitatem novitiatuum et seminariorum et studiorum confirmandam, et praecipuum charitatis vinculum retinendum, eorum omnium lex erit uniformis ; ad quem effectum, directorium a venerabili domno priore Cisterciensi formabitur per Rmum D. N. et R. adm de Claravalle approbandum. Quod quidem sic approbatum, accipient singuli praefatorum novitiatuum et seminariorum praefecti, ad cuius observationem procurandam, omnes et singuli, sive Vicarii, sive abbates, sive priores, sive alii quocumque vocentur nomine, sub poena amotionis a suo munere, tenebuntur. 15.  Novitiatuum autem et seminariorum eiusmodi officiis deputata, aut per Rmum D. N. et Rdos adm quatuor primos designanda monasteria, vacuabuntur per Vicarios provinciarum omnibus monachis discolis, strictiorem observantiam, praeter abstinentiam carnis, et legitimos usus, refugientibus et impedientibus, et iuvenes in iis educandi, monasteriorum suae professionis sumptibus, aut alias ibi alentur, donec in disciplinae monasticae professione fortiores facti, et ad virtutem formati, ad propria monasteria remittantur, nullo relaxationis exemplo frangendi. Quod ut fiat, vult et decernit Capitulum generale, ut omnes omnino monachorum, in omnibus et singulis, totius Ordinis monasteriis, vacantium pensiones a die praesentis decreti, in usum praefatorum novitiatuum et seminariorum, in cellerariorum manibus retineantur, non alibi applicandae. Et ut praesens decretum debitum sortiatur effectum, districte iniungit Capitulum generale suis Procuratoribus et syndicis, quatinus humiliter regibus et potestatibus temporalibus et magistratibus, nomine Capituli generalis, supplicent et instent fortiter, pro eius executione, unicumque et quotiescumque necesse fuerit. 16.  Diffinitionum a *Novellis* editarum, ad bonum Ordinis regimen pertinentium, compilationem, retractationem, examinationem et ordinationem in proximo Capitulo generali praesentandam fieri tandem cupiens praefatum Capitulum generale id muneris Rmo D. N. reverenter, et adm Rdis quatuor primis commisit. Interim vero, pro vitanda legum multiplicitate, quae mole sua plus gravat quam iuvat observantiam, solo spiritu non littera vivificandam, idcirco ex multis, hae solae quae sequuntur selectae diffinitiones, quae renoventur et confirmentur, prout auctoritate Capituli generalis de facto renovantur et confirmentur. 17.  Quoniam hodiernus rerum status… *etc.* ex Cap. gener. anni 1605 [n° 24]. 18.  Item, ex eodem Cap. gener. anni 1650 [n° 28] : Quoniam radix omnium… *etc. et citatur in fine cap.* 20 *sess.* 25 *Concilii Tridentini*. 19.  Item, ex eodem Cap. gener. anni 1605 [n° 62] : Praesens Cap. gener. indignum… *etc.* 20.  Item, ex Cap. gener. 1609 [n° 32, 33] : Praesens Cap. gener. praecedentium vestigiis … *etc.* 21.  Item, ex eodem Cap. gener. 1609 [n° 34] : Dioecesanis episcopis… *etc.* — Hucusque diffinitiones renovatae et confirmatae. 22.  Ad reparandam in officio divino sacri Ordinis uniformitatem, statuit Capitulum generale ut libri Ordinis corrigantur et imprimantur, ad quod correctionis et impressionis munus deputat R. D. abbatem de Carmeia cum DD. prioribus Cistercii et Claraevallis, dans eis plenariam potestatem addendi, tollendi et mutandi quae additione, sublatione et mutatione digna iudicaverint ; dummodo in proximis comitiis infra annum celebrandis, a Rmo D. N. cum Rdis adm quatuor primis abbatibus, talia iudicata fuerint. Interim vero omittentur in posterum solitae commemorationes per totas et omnes solemnes octavas, scilicet Paschae, Sacramenti, Sancti Bernardi, Omnium Sanctorum et omnium solemnitatum B. M. Virginis, et etiam a die Palmarum usque ad Pascha, ab Ascensione usque ad festum Sanctae Trinitatis inclusive, et a Nativitate usque ad octavam Epiphaniae ; statuunturque octavae solemnes festi Omnium Sanctorum, quibus non obstantibus, fiet suo die officium omnium defunctorum. Omittuntur etiam diebus sermonum dictae commemorationes. 23.  Ad residentiam in propriis domibus abbates teneantur in posterum, prout de iure ; et officia priorum aut commissariorum ultra duos menses, vel procuratorum vel regentium vel confessariorum ordinariorum apud moniales exercere non valeant, sed nec in domibus monialium, nec in castellis, nec in grangiis, aut alibi extra septa monasteriorum suorum commorari eis licitum sit, sed tantum hospitari. 24.  Contractus a quibusdam abbatibus cum suis monachis initos pro separatione mensae conventualis ab abbatiali, censuit Capitulum generale esse rescindendos, tamquam paupertati religiosae dictorum abbatum contrarios, prohibens ne in posterum similes a quoquam attententur. 25.  Monachus novam professionem, quam stabilitatis vocant, in aliquo monasterio emittens, acquirit sibi totum ius monasterii novae suae professionis, ita ut in electiva domo ad electionem sit vocandus. 26.  Monachus qui sub praetextu beneficii ab Ordinis subiectione semel recessit, nunquam recipiatur sine licentia Rmi D. N. et Rorum adm quatuor primariorum, et receptus per totam vitam ultimus maneat. 27.  Nullus contractus valeat pro alienatione et locatione in emphyteosim bonorum monasteriorum Ordinis, nisi prius a Capitulo generali fuerit approbatus, et qui facti sunt rescinduntur. DIFFINITIONES SPECIALES 28.  Ne praetextus contentioni in posterum relinquatur, legi iussit Capitulum generale *Breve* Apostolicum pro pace collegii S. Bernardi Parisiensis a f. r. Urbano Papa VIII datum, cuius tenor sequitur et est talis : URBANUS PAPA VIII — Ad futuram rei memoriam. Exponi Nobis nuper fecit dilectus filius abbas generalis Cisterciensis Ordinis, quod nonnulli eiusdem Ordinis monachi in regno Franciae, sub praetextu introducendi in collegium dicti Ordinis civitatis Parisiensis, et alia ipsius Ordinis regularia loca, abstinentiam carnium, quarum usus eidem Ordini ab hac Sancta Sede concessus est, et specie aliarum reformationum praefati collegii superiores ab eodem abbate generali deputatos ex eodem collegio eiecerunt, et in eiusdem collegii regimine sese ambitiose intruserunt, in eoque continuant, non obstante protestatione et appellatione ad eamdem Sedem factis atque interpositis. Quare dictus abbas generalis Nobis humiliter supplicari fecit, ut super praemissis opportune providere, de benignitate Apostolica dignaremur. Nos igitur dictum generalem abbatem specialibus favoribus et gratiis prosequi volentes, et a quibusvis excommunicationis, suspensionis et interdicti, aliisque ecclesiasticis sententiis, censuris et poenis, a iure vel ab homine, quavis occasione vel causa latis, si quibus quomodolibet innodatus existit, ad effectum praesentium dumtaxat consequendum, harum serie absolventes, et absolutum fore censentes, huiusmodi supplicationibus inclinati, de venerabilium Fratrum nostrorum S. R. E. Cardinalium negotiis Regularium praepositorum consilio, monachis Ordinis huiusmodi, ac praesertim in collegio Parisiensi aliisque locis praefatis degentibus, districte iniungimus, ut omnino eidem abbati generali pareant, nec in aliquo eius superioritatem, cui subsunt, sub quovis praetextu, etiam introducendae reformationis, quoquo modo turbare audeant, ipseque abbas generalis possit et debeat, ut antea consueverat, in eodem collegio et locis supradictis deputare superiores, quibus, (ut par est) iidem monachi obedire teneantur, neque contra deputationem superiorum huiusmodi, aliquid attentare praesumant. Non obstantibus constitutionibus et ordinationibus Apostolicis, ac dicti Ordinis etiam iuramento confirmatione Apostolica, vel quavis firmitate alia roboratis, statutis et consuetudinibus, privilegiis quoque, indultis, et litteris Apostolicis in contrarium quomodolibet concessis, confirmatis et innovatis, quibus omnibus et singulis, eorum tenores praesentibus pro sufficienter expressis habentibus, illis alias in suo robore permansuris, hac vice dumtaxat specialiter et expresse derogamus, ceterisque in contrariis quibuscumque. — Datum Romae apud Sanctum Petrum, sub annulo Piscatoris die quinta decembris 1635, Pontificatus nostri anno decimo tertio. — Infra M. A. Maraldus cum appositione annuli Piscatoris in cera rubea. Quod quidem *Breve* registrari post lectionem, et cum debita reverentia et submissione ab omnibus recipi decernit Capitulum generale, et non obstantibus a Rdo abbate de Castellione allegatis, statuit ut omnes illud admittant cum debita veneratione. 29.  Dimissionem fratris Petri Gauthier, et institutionem fratris Petri de Lancy in Procuratorem, per Rmum D. N. Cisterciensem in collegio S. Bernardi Parisiensi factas, ratas habet et approbat Capitulum generale, in plenaria Ordinis potestate. 30.  Convocationes quorumdam abbatum sine Capituli generalis auctoritate factas ferre non valens Capitulum generale, eas tamquam attentatas et illicitas condemnat, similesque prohibet in posterum, omniaque et singula in eis acta cassat et irritat in plenaria Ordinis potestate. 31.  Inauditum in Ordine loquendi modum, novosque titulos sustinere non valens Capitulum generale, districte prohibet fratri Petro Gauthier collegii S. Bernardi Parisiensis antea procuratori, ne nomen et munus procuratoris generalis Patrum abstinentium, in prohibita illa apud Fulcardimontem convocatione, ipsi indebite collatum, amplius usurpare audeat, et ne ipsa nec quisquam alius simile nomen et munus assumat, sub poena privationis vocis activae et passivae usque ad proximum Capitulum generale vetat, in plenaria Ordinis potestate. 32.  Ut visitatio annua facilius impleatur, vicariatus nimium amplos generale Capitulum censuit dividendos, unde decernit ut Tholosana provincia et Patrum abstinentium monasteria in duos vicariatus respective separentur, et a duobus Vicariis etiam respective in posterum visitentur. 33.  Dispendiis collegii S. Bernardi Parisiensis providere cupiens Capitulum generale prohibet ne hospites in posterum in illud admittantur, nisi prius hospitii sui impensas pro octo diebus solverint, ita tamen ut egredientibus restituantur quae superfuerint. Taxa autem singulorum erit 30 solidorum per diem pro quocumque monacho, 16 pro famulo et 20 pro equo. Provisor in posterum et Procurator cum solis duobus regentibus in theologia et sacrista, collegii sumptibus alentur et vestientur, sicut et servi communes, cum famulo provisoris. Regentes autem in philosophia 100 francos dabunt pro victu et vestitu. 34.  Tabula monasteriorum totius Ordinis in claustro Cistercii asservari solita, in proximo Capitulo generali renovetur, ad quem effectum omnes et singuli abbates, vicarii et priores, tempus fundationis monasteriorum suorum, ad praefatum proximum Capitulum generale, in scriptis authenticis deferre tenebuntur. 35.  Oblati in Germania veste talari huc usque usi, ab ea in posterum abstineant, et veste tantum saeculari induantur ; portare tamen poterunt signum aliquod suae oblationis, in iis terris in quibus necesse fuerit. 36.  Ad quaestionem de casibus reservatis factam, respondit Capitulum generale, eos in proximis comitiis per Rmum D. N. cum Rdis adm quatuor primariis fore determinandos. 37.  Vicariis provinciarum districte iniungitur, simul et syndicis, ut in proximo Capitulo generali, de non solutis huc usque contributionibus exactiorem reddant rationem. 38.  Abusum subsidiorum coercere volens Capitulum generale districte prohibet ne quisquam exactiones, contributiones et subsidia sub quocumque praetextu exigat, in monasteriis Ordinis, sine auctoritate Capituli generalis. 39.  Scribatur Serenissimo Archiduci Leopoldo nomine Capituli generalis, pro non impediendis in posterum dominis abbatibus Belgii ne ad Capitulum veniant ; et de ipsis abbatibus conquerendum vult Capitulum generale quod allegatam prohibitionem amoveri non satis strenue et devote procurasse aliqui videantur. 40.  Ut antiqua in Ordine erga mortuos pietas excitetur, missionem brevium pro singulo mortuo, ad Vicarios fieri ordinavit Capitulum generale, et Vicariis vicariatus sui relationem, in praedicto Capitulo generali facientibus, omnium in districtu suo defunctorum nomina, ad supradictum Capitulum deferre praecepit. 41.  Festum sanctae Lutgardis in posterum celebrari per totum Ordinem statuit Capitulum generale, fietque de ea sicut in communi virginum, cum XII lectionibus et una missa die 16 iunii. 42.  Ad quaestionem propositam de ordine magistrorum in theologia, declarat et decernit Capitulum generale et servetur ordo dudum concessus doctoribus Parisiensibus super omnes alios doctores et priores, exceptis priore Cistercii et prioribus titularibus conventum actu habentibus. 43.  Electione Protectoris facta de Eminentissimo D. D. Cardinale Franciotti, scribatur nomine Capituli generalis Summo Pontifici littera congratulatoria, pro protectione Ordinis in tantum virum collata, et ipsi Eminentissimo supplicatoria, pro benevola eius acceptatione. 44.  Procurator collegii S. Bernardi Parisiensis immediate sequatur bachalaureos primi ordinis, deinde priores ante bachalaureos secundi ordinis, ordinem teneant. 45.  Cum negotiorum multiplicitas non permittat, ut in diffinitorio Cisterciensi omnia terminentur, idcirco decernit Capitulum generale ut quaecumque tractanda restant Divione tractentur et determinentur a Rmo D. N. et Rdis adm quatuor primis, ac aliis dominis Diffinitoribus, qui adesse voluerint et potuerint, in plenaria Ordinis potestate. 46.  Commissariatus per Germaniam et Hungariam ad recuperanda Ordinis monasteria e manibus haereticorum Rdo abbati de Campoliliorum conceditur ; et si aliqua recuperaverit, paternitatis ius in illa habebit ad vitam. 47.  Non liceat abbatibus aut abbatissis a Praelatis extra Ordinem benedictionis munus sibi impendendum postulare, sed a Vicariis a Rmo D. N. potestatem ad id habentibus benedici se faciant. 48.  Ad instantiam D. Polonorum et aliorum, frequentior communis et celebratio missarum ut fiat, delendos iussit ex eorum statutis hos terminos,  bis saltem in hebdomada celebrent  et eorum loco  saepius  reposuit Capitulum generale, et pro iuvenibus alternatim communicantibus, ut simul communicent, indixit. 49.  Petitio monachorum Pontigniacensium super prohibitione venditionis sylvarum faciendae exauditur, et expediantur litterae Capitili [Capituli] generalis quibus detur ipsis facultas procurandi rescisionem [rescissionem] contractuum a novissimis abbatibus defunctis pro similibus venditionibus initorum. 50.  Visis litteris testimonialibus celebris Academiae Viennensis in Austria, de peracto cum laude cursu theologiae R. Patris Michaelis Schnabel abbatis B. M. de Sancta Cruce, et mature ponderata eius capacitate, Capitulum generale bene merito capiti lauream doctoralem imponi decernit, simul et honorifice imposuit, statuens ut litterae expediantur. 51.  Idem concessit R. D. Emmanueli de Montfort, abbati de Tribus regibus in comitatu Burgundiae ; propter singularem eius doctrinam et praeclaras animi dotes. 52.  Idem concessit praefatum Capitulum generale D. Ioanni Bougeret in mercedem studiorum et laborum, quos pro dignitate Ordinis tuenda sustinuit. 53.  Petitio fratris Thomae de Moncel et fratris Petri Renaud, monachorum Cistercii, super esu carnium, propter allegetas rationes infirmitatis, et propter uniformitatem servandam, iuxta privilegia Ordinis exauditur. 54.  Ius suum unicuique servari cupiens generale Capitulum, nihilominus praecipit Procuratori generali in Curia romana, ut bullas Sixti IV et earumdem bullarum confirmationem a Clemente VIII factam, quibus contra statuta Ordinis et in praeiudicium abbatis et monasterii Sanctae Crucis in Austria ius paternitatis immediatae abbati de Rhuna in monasterio Campililiorum conceditur, revocari a SS. D. N. procuret. 55.  Contributiones Ordinis a Rdis D. abbatibus Austriae, Bohemiae et Silesiae, videlicet centum ducatorum pro abbatibus Austriae, 60 pro abbatibus Bohemiae, 30 pro abbatibus Silesiae, sicut et 100 pro abbatibus Poloniae, acceptat Capitulum generale, gratiose ipsis praeteritas alias contributiones remittens, sub promissione ab ipsis facta de solvendis in posterum pro Procuratore generali et negotiis communibus Ordinis. 56.  Procuratoris generalis officium in Curia romana exercendum magistro Malgoirez de Bonacumba professo, commitit [committit] generale Capitulum, decernens ut patri Hilarioni Rancati pro exercitio hucusque munere gratiae agantur. [DIFFINITIONES] PARTICULARES 57.  Incorporationem et unionem monasterii monialium S. Bernardi in Austria in praeiudicium Ordinis factam collegio Viennensi Societatis Iesu aegre ferens Capitulum generale, mandat dominis de Sancta Cruce et de Zwetla abbatibus per omnes iuris et iustitiae vias praefatam unionem rescindi, et dictum monasterium Ordini restitui procurent in plenaria Ordinis potestate, iniungendo Procuratori generali in Curia romana ut eis pro muneris sui partibus operam praestet. 58.  Scribatur Imperatori et Serenissimo Archiduci pro Bohemis et Silesianis, ut a decimarum solutione subleventur. 59.  In executionem decreti Capituli generalis de seminariorum erectione, cum praefato Capitulo generali innotuerit, fuisse olim Viennae erectum huiusmodi seminarium sub R. D. a Sancta Cruce iurisdictione ; idcirco statuit et ordinat saepe dictum Capitulum generale, ut praefatus de Sancta Cruce in Universitate Viennensi seminarii erectionem ita procuret, pro provinciis utriusque Austriae, Silesiae, Carinthiae et Carniolae, ut infra annum cum Rdis illarum partium abbatibus, quos vocaverit, de locorum emptione, aedificiorum constructione, dotatione et conservatione et disciplinae monasticae instauratione conveniat ; et illius sic erecti seminarii regimen et administrationem praefato Rdo a Sancta Cruce committit Capitulum generale in perpetuum, in plenaria Ordinis potestate. 60.  Ad petitionem de recuperandis et seminario Viennensi incorporandis monasteriis monialium, videlicet Friesachio in Carinthia, sicut et S. Bernardo in Austria pro isto, Capitulum generale deputavit et deputat commissarios Rdos abbates de Sancta Cruce et de Lucella, pro illo autem praefatum dominum de Sancta Cruce, et dominum de Campoliliorum, qui praefata monasteria recuperent, et si visum fuerit, praefato seminario incorporent vel redditus inde provenientes eidem applicent. 61.  Ad quaestionem propositam an religiosus dissolutus vel incorrigibilis eliminari possit ab Ordine sola auctoritate cuiuscumque abbatis, respondet Capitulum generale non posse propter novissimas Summorum Pontificum prohibitiones ; et in casu quo posset, causam ad Vicarium generalem deferendam censuit. 62.  Ad querelam Rdi a Valle Dei, quod Rdus de Rhuna usurpare velit paternitatem in Aulam B. M. Virginis, vulgo Schlierbacum, decretum fuit ut filia restituatur patri suo, ea conditione, ut si qui forte sumptus in illa recuperatione facti fuerint, a Schlierbaco refundantur. 63.  Contractus permutationis quae R. abbas de Rhuna aut eius antecessor comparavit dominium Roch a monasterio S. Trinitatis in Novacivitate Austriae, quod etiam est de Ordine, ad Rdos a Sancta Cruce et de Campoliliorum remittitur examinandus et confirmandus, aut etiam rescindendus, prout aequum fuerit, in plenaria Ordinis potestate. 64.  Ad quaestionem de electione facta per R. Rhunensem de D. Victoriensi absque scrutatoribus et testibus, an talis valeat, responsum fuit, non valere taliter factam. Sed an talis fuerit prius informandum a Vicario generali. Quod intelligendum de electione facta per viam scrutinii. 65.  Ad questionem de togis nigris, an in via licitae sint, responsum fuit, nigras nullibi esse licitas cum cucullis tantum, sicut scapularibus nigris uti liceat, non autem tunicis, quas ubique et semper albas habere debemus. 66.  Viso decreto electionis sororis De la Vie, eiusdem cassatur electio facta per moniales S. Bernardi prope Bayonas. 67.  Sancti Sigismundi moniales per confessarium de Ordine a Vicario provinciae deputandum regentur, et sub poenis eiusdem Ordinis confessarium illum Franciscanum et omnem alium de aliis Ordinibus dimittere tenebuntur. 68.  Petitio domini Ioannis Seufridi pro filia sua primogenita exauditur. 69.  Petitio D. abbatum de Austria et Silesia pro diebus lunae ratione necessitatum allegatarum, committitur Vicariis illarum partium cum potestate concedendi esum carnium iuxta privilegia Ordinis. 70.  Scribatur Regi catholico et serenissimo Archiduci Leopoldo nomine Capituli generalis, supplicando ut monasteria comitatus Burgundiae non amplius commendentur ; nec nisi personis de Ordine tradantur. 71.  Cum extrema necessitas non habet legem, solaque necessitate huiusmodi (ob immensum videlicet Sueviae militiae satisfactionis pensum) monasterio Salem vigore instrumenti pacis imperialis impositum solvendum, et inde irreparabile executionis militaris damnum evitandum, pacisque diu anhelanter desideratae effectum tandem potiendum, compulsi R. abbas et conventus eiusdem monasterii Salem non solum praefecturam et pagum vendere Lechingen non procul ab imperiali civitate Ulma sitam cum suis pertinentiis pro mutuis octo mille cum centenis florenis Helveticae monetae cathedralis ecclesiae Curiensis capitulo ad sex secundum ipsius, sed ad quinquaginta annos secundum arbitrium suum hypothecaverint, sed etiam illi ex praefectura Moskirchensi ideo oppignorata certum annuum et perpetuum censum frumentarium, utpote centum duo cum dimidio maltera [in altera] farris pro itidem numeratis decem mille florenis vendiderint. Idcirco etsi dolens, tamen in posterum meliora sperans Capitulum generale, eiusmodi hypotheticationem et venditionem ab illis in favorem dictae cathedralis ecclesiae Curiensis factam, ratam habuit, prout habet per praesentes. 72.  A praxi decreti de novitatibus communibus erigendis ob speciales rationes, domini abbates de Austria, de Bohemia, de Silesia et de Belgio per Rmum D. N. excusabuntur, si velint. 73.  Contractum abbatis commendatarii monasterii B. M. de Noa cum Patribus Fuliensibus, pro eorum in illud introductione initum, tamquam Ordini iniuriosum et in Ecclesia pernitiosum cassari et annullari nullumque prout de iure et de facto talis est, declarari cupiens Capitulum generale omnibus Vicariis et Syndicis atque procuratoribus suis, sicut et monachis, priori et conventui praedicti monasterii de Noa et ceteris ad quos pertinuerit, districte iniungit, quatinus eiusmodi attentata contra sacri Ordinis dignitatem et praefati monasterii de Noa iura et pacem ubicumque et quotiescumque opus fuerit, revocare procurent, in plenaria Ordinis potestate. 74.  Novitiae receptae a Rionette in loco nuncupato usque huc Villae longae unito nullum ius ad professionem acquirent, lite pendente super dicti loci unione ; nec liceat aliis habitum dare, nisi prius pacifica monialium possessio constiterit. 75.  Devotionem Christi fidelium in sanctum Leonardum promoveri cupiens Capitulum generale in capella seu ecclesia sibi dicata monasterio Campi principum, vulgo Furstenfeld incorporata, sita in Bavaria inter Menoquium et Augustam, praefatam capellam praecedentibus Capitulis generalibus inhaerendo sub sua protectione speciali retinet, omnibusque Christi fidelibus illam devote visitaturis bonorum et suffragiorum Ordinis participationem concedit. 76.  Hybernis hospitium petentibus dominus noster providebit tamquam dispersis. 77.  Pro monialibus in Helvetia a Nuntio Apostolico vexatis et iurisdictionem Ordinis contra Patrum Societatis Iesu usurpationes reclamantibus, scribatur Summo Pontifici et dominis cantonibus catholicis et comiti de Brienne, totumque negotium et res dominus Santurbanensis strenue curet. 78.  Procurator generalis Rdo abbati de Mulbrunn per Vicarium generalem providebitur. Scribeturque Regi Christianissimo pro monasterii ipsius protectione ; eidemque Rdo abbati iniungitur ut de redditibus et recuperatione monasterii monialium siti quondam in Brisat informet proximum generale Capitulum. 79.  Lis Rdi abbatis de Mulbrunn cum abbate Benhusen dirimetur a patre immediato utriusque partis, scilicet domino de Lucella ex una parte et domino de Salem ex altera. Quod si ambo non convenerint, cum tertio terminabunt. 80.  Datur Vicariis Poloniae omnimoda potestas reducendi onera missarum gravia monasteriis suis imposita, ad numerum quem ex bona conscientia iustum iudicaverint. 81.  A decreto de residentia excusatur usque ad Capitulum generale proximum Provisor Parisiensis. 82.  Ad petitionem de erigendo in urbe Carolipoli seminario nomine domini prioris de Elancio factam, deputat Capitulum generale R. D. de Claravalle cum R. de Charmeia qui quod ex re Ordinis fuerit, exsequantur in plenaria Ordinis potestate. 83.  Vicarius Silesiae divisus esto a Vicariatu Bohemiae. 84.  Abbatissae de Laval liceat ex ruinis antiqui monasterii novum construere. 85.  Responsa data ad articulos dominorum Polonorum per R. de Columba, a Capitulo approbantur. 86.  Scolastici Silesiae student in collegio Bohemiae, donec ipsimet collegium erexerint. 87.  A praxi decreti de mensae conventualis ab abbatiali separatione non facienda domini Poloni excusantur, ex eo quod eorum abbates ex aula, ut plurimum assumpti, res Ordinis parum curant. CONFIRMATIONES CONTRACTUUM 88.  Confirmatur contractus de Pratea. 89.  Item, contractus Montis S. Mariae et de Alta ripa. — Item, de Sancto Albino. — Item, de Loco Dei. — Item, de Rotensmunster quod est monialium, confirmantur. SUFFRAGIA 90.  Suffragia petentibus gratiose conceduntur. EXCUSATIONES ABBATUM REMANENTIUM A CAPITULO GENERALI. 91.  R. adm abbas de Morimundo per authenticum instrumentum procuratorium, per priorem de Crista eius excusatorem specialiter ad hoc delectum, suae demorationis causas Capitulo generali transmittit declarandas. 92.  Congregatio Romana paupertatem, itinerum pericula et commendarum incommoda declarat. 93.  Congregatio S. Bernardi in Italia, idem ; praeterea Capitulum provinciale eodem tempore opponit. 94.  Congregatio Calabriae idem quod Romana, et promittit missurum unum specialiter excusatorem. 95.  Procurator generalis dictarum Congregationum excusationes confirmat. 96.  Austriaci per R. D. de Sancta Cruce deputatum. — Silesiani per D. abbatem Raudensem. — Bohemi per D. abbatem de Aula regia. — Poloni per duos mandatarios. 97.  Congregatio Superioris Germaniae propter bella et paupertatem. — Helvetii partim ob morbos, partim ob domestica negotia. — Comitatus Burgundiae per D. abbates de Monte S. Mariae, de Tribus regibus, de Roseriis. — Sabaudia per D. de Stamedio, Vicarium. 98.  Hispanis Congregationis S. Bernardi in Castilia [Castillia] non fuit intimata Indictio Cap. gen. 99.  Congregatio Arragoniae ob bella. — Catalauni ob bella. — Inferioris Germaniae ob bella. — Belgae propter inhibitionem Principis. — Leodienses ob bella. — Galli partim ob morbum, partim ob bella. — Hyberni nihil scripserunt. 100.  D. abbas de Runa in Styria se excuset propter comitia provinciae quibus interesse debet. — D. abbas in Salem mittit excusatorem specialem suae demorationis. — D. abbas Brunbach itinerum pericula et diversas lites pro bonis recuperandis brevi terminandas affert. — D. abbas in Bildhausen senio confectus, monachorum paucitatem et itinerum pericula affert. — D. abbas Langheimensis procuratorem sive excusatorem mittit. — Domini abbates de Vetri monte et de Campo S. Mariae ad Tractum Rheni excusant se ob persecutiones Hollandorum et Lotharingiorum misere omnia depopulantium. — D. abbas Raitenhaslach in inferiori Bavaria excusat se ob egestatem et itinerum diversa pericula. — D. abbas de Bredelar excusat se ob penuriam et bellorum turbines. — D. abbas Vangrovecensis Polonus excusat se ob bella et itinerum pericula. — D. abbas in Stamps ab Archiducibus iussus est domi manere, nec licentiam veniendi potuit obtinere. — D. Abbas Regiofontanus excusat se ob egestatem qua maxima laborat. 101.  D. abbas Vallis S. Lamberti excusat se ob furiam belli et specialiter Lotharingi militis in Leodiensi ditione omnia misere devastantis et nuperrime templum spoliavit. — D. abbas de Bullione in comitatu Burgundiae se excusat a Capitulo generali quia nondum professus. — D. abbas de Caroloco se excusat propter infirmitatem. — D. abbas de Villario in Betnach se excusat propter bellorum insultus. — D. abbas de Valcellis se excusat propter bellorum tumultus. — D. abbas de Camberone scribit omnibus abbatibus in Belgio a Principe Archiduce esse inhibitum, ne ad Capitulum generale se transferant. — D. abbas Nizellensis eamdem prohibitionem affert. D. abbas de Iardineto itinerum pericula et militum incursus proponit. — D. abbas Dunensis edictum Archiducis pro excusatione specialiter affert. INSTITUTI VICARII ET PROMOTORES SYNDICI PER CAPITULUM GENERALE. 102.  *In universa Italia, Lombardia, Venetia.* Vicarius : D. Ioannes Malgoirez procurator in Curia Romana. — *In Calabria* : idem. 103.  *In utraque Austria, Styria, Carinthia et Carniola.* Vicarius : D. de Sancta Cruce abbas, s. th. d. 104.  *In Bohemia.* Vicarius D. de Aula regia abbas. 105.  *In Silesia.* Vicarius : D. Lubensis abbas. 106.  *In Polonia et Prussia.* Vicarius : D. Obrensis abbas. 107.  *In Superiori Germania.* Vicarius … 108.  *In inferiori Germania et provinciis Rhenanis, Vestphalia, Saxonia.* Vicarius : D. de Veteri monte abbas. 109.  *In Belgio.* Vicarius : D. Dunensis abbas. 110.  *In Leodiensi patria.* Vicarius : D. de Alna abbas. 111.  *In Helvetia, Alsatia et Brisgoya.* Vicarius : D. de Sancto Urbano abbas. 112.  *In Sabaudia et Pedemontio.* Vicarius : D. de Stamedio abbas, comprehensis Haynis, vulgo Les Hayes, in Delphinatu sitis. 113.  *In comitatu Burgundiae.* Vicarius : D. de Monte S. Mariae abbas. 114.  *In Lotharingia.* Vicarius : … — *In Hybernia.* Vicarius : … — *In Castilliae et Hispaniarum Congregatione.* Vicarius : … *In Portugallia.* Vicarius : … 115.  *In Catalaunia, Navarra et Congregatione Coronae Arragonum.* Vicarius : D. de Populeto abbas. 116.  *In Luxemburgo, Virdunensi et Trevirensi provinciis.* Vicarius : … 117.  *In Gallia.* Procurator generalis : D. de Valle dulci abbas. 118.  *In senatu Tholosano.* Vicarius : D. Gastonius de Poulx prior Bolbonae, s. th. d. Syndicus : … 119.  *In districtu Burdigaliae.* Vicarius : D. Antonius Lhoste prior de Faesia, s. th. d. Syndicus : … 120.  *In utraque Marchia et Biturgia.* Vicarius : D. de Stella abbas. Syndicus : D. Benignus Beruchot prior de Barzella. 121.  *In Alvernia.* Vicarius. D. de Petris abbas. Syndicus : prior de Mansiada. 122.  *In Delphinatu.* Vicarius : D. de Sancto Sulpitio abbas, comprehensis Chassania et de Bonis campis. Syndicus : … 123.  *In provincia Provinciae.* Vicarius : D. Ioannes Tedenat, s. th. d., comprehensis de Bacholeo et de Aletz. Syndicus : prior de Sinaqua. 124.  *In utraque Pictavia.* Vicarius : D. de Colomba abbas, s. th. d. 125.  *In Britannia.* Vicarius : D. Largentier de Villa nova abbas, s. th. d. 126.  *In CenomanniaCenomania et Perch.* Vicarius : D. de Strata abbas. 127.  *In Andegavensi in Turonensi provinciis.* Vicarius : D. Nicolas Consig., s. th. d. Syndicus : … 128.  *In Normannia.* Vicarius : D. de Bello becco abbas, s. th. d. Syndicus : D. Lucianus Libert. 129.  *In Abstinentium monasteriis.* Vicarius : D. de Barberio et D. de Columba abbates. 130.  *In Picardia et Veromannia.* Vicarius : D. prior de Ursicampo. 131.  *In Campania.* Vicarius : … Syndicus : … *In ducatu Burdungiae.* Syndicus : procurator Cistercii. * * * 132.  Ad prosequendum negotia Ordinis deputat Capitulum generale dominum Ioannem Tedenat, s. th. d., qui sumptibus Ordinis ea prosequetur, ubi opus fuerit. Sic et correctio et impressio librorum Ordinis sumptibus eiusdem Ordinis fiet. Et expediantur ei litterae patentes. 